Temu poročilu je priložen delovni dokument služb Komisije, ki podrobneje obravnava razvoj dogodkov, opisan v tem dokumentu. V skladu z metodologijo akcijskega načrta za liberalizacijo vizumskega režima je Komisija v prilogi k delovnemu dokumentu služb zagotovila analizo dejstev in informacije na podlagi statistik v zvezi s pričakovanimi migracijskimi in varnostnimi učinki prihodnje liberalizacije vizumskega režima. Iz razpoložljivih podatkov in informacij so razvidni pričakovani glavni trendi na področju migracij in varnosti, ki kažejo, da je EU privlačna destinacija za migrante iz Gruzije in da je treba spremljati morebitne varnostne izzive.

To je prvo poročilo o napredku Gruzije pri izvajanju druge faze akcijskega načrta za liberalizacijo vizumskega režima. Prikazuje doseženi napredek, opredeljuje, kako so bila obravnavana merila druge faze, ter navaja priporočila za ukrepe, ki bi jih morala sprejeti Gruzija za učinkovito in trajnostno izvedbo preostalih meril druge faze.

Gruzija je decembra 2014 predložila posodobljeno poročilo o napredku. Od decembra 2014 do marca 2015 so potekale ocenjevalne misije vseh štirih sklopov akcijskega načrta za liberalizacijo vizumskega režima, ki jih je vodila Komisija in pri katerih so sodelovali strokovnjaki iz držav članic EU ob pomoči Komisije, Evropske službe za zunanje delovanje (ESZD) in delegacije EU v Gruziji.

Komisija je novembra 2013 sprejela svoje prvo poročilo o napredku Gruzije pri izvajanju načrta za liberalizacijo vizumskega režima in predložila več priporočil za zaključek izvajanja meril prve faze (zakonodajne in načrtovalne) akcijskega načrta za liberalizacijo vizumskega režima. Komisija je oktobra 2014 sprejela svoje drugo poročilo o napredku, v katerem je ugotovila, da je Gruzija izpolnila merila prve faze akcijskega načrta za liberalizacijo vizumskega režima in da je pripravljena na oceno, ali izpolnjuje merila druge faze. Svet se je v svojih sklepih z dne 17. novembra 2014 strinjal z oceno Komisije.

Gruzijski sistem prijave in izdaje je učinkovit ter varen in zagotavlja ločitev nalog med tistimi, ki prejemajo prijavo, tistimi, ki odločajo, in tistimi, ki izdajajo dokumente. Biometrični potni listi, ki so v skladu z zahtevami Mednarodne organizacije civilnega letalstva, so bili uspešno uvedeni v državi in tujini.

Šteje se, da je merilo za varnost dokumentov izpolnjeno.

2.2. Sklop 2: integrirano upravljanje meja, upravljanje migracij in azil

2.2.1. Integrirano upravljanje meja

Na podlagi splošnega napredka pri razvoju pravnega okvira v zadnjih 10 letih, skupaj z učinkovitim izvajanjem zakonodaje, je integrirano upravljanje meja v Gruziji zdaj v skladu z evropskimi standardi. Gruzijski organi so pokazali jasno zavezanost k nadaljnjemu razvoju varnosti državne meje. Strategija integriranega upravljanja meja je bila posodobljena, vse zadevne strani pa delijo skupno razumevanje glede izboljšanja upravljanja meje. Akcijski načrt zagotavlja dejansko izvajanje strategije s konkretnimi dejanji, odgovornostmi in časovnimi okviri.

Nepravilnosti na meji je malo, število čezmejnih prometnih prekrškov pa je glede na obseg prometa omejeno. Mejne kontrole na kopenskih, morskih in zračnih mejnih prehodih so organizirane in usklajene. Sodelovanje med patruljno policijo in davčno službo je zgledno. Objekti za nadzor pretoka čezmejnega prometa na mejnih prehodih so sodobni in praktični.

Šteje se, da je merilo za integrirano upravljanje meja izpolnjeno.

2.2.2. Upravljanje migracij

Zakon o pravnem položaju tujcev in oseb brez državljanstva dobro deluje, prav tako so bili sprejeti vsi potrebni predpisi. Glavna ukrepa Gruzije za upravljanje migracij sta njena migracijska strategija in akcijski načrt za obdobje 2013–2015. Izvajanje dejavnosti poteka po načrtih. Državna komisija za migracijska vprašanja, ki je posvetovalni organ vlade, učinkovito usklajuje dejavnosti in vloge ustreznih ministrstev, državnih agencij, nevladnih organizacij in mednarodnih organizacij glede migracijskih vprašanj. Zmogljivosti in upravljanje človeških virov v gruzijski upravi so na splošno zadostni in učinkoviti. Na vseh zadevnih področjih in ministrstvih se izvaja ustrezna raven usposabljanja osebja. Postopki ponovnega sprejemanja oseb in elektronski sistem upravljanja zadev o ponovnem sprejemu so vzpostavljeni in dobro delujejo.

Izvajanje delov Zakona o pravnem položaju tujcev in oseb brez državljanstva, ki obravnavajo omejitev gibanja in vrnitev, je bilo preloženo na 1. julij 2015. Organi so vzpostavili vse potrebne mehanizme in orodja. Treba bi bilo izvesti temeljito oceno, da se opredelijo morebitne vrzeli in pravna vprašanja, ki bi jih morda bilo treba obravnavati.